‘‘ও ক্লাবের কে? ক্লাবের অন্যান্য কর্তারাও বা ওঁকে এত প্রশ্রয় দেয় কেন?’’ প্রশ্নকারী ডুডু ওমাগবেমি। যাঁর উদ্দেশে বলা তিনি লাল-হলুদের দলগঠনে সাহায্যকারী ক্লাবেরই এক প্রাক্তন ফুটবলার।
হ্যামস্ট্রিংয়ে চোট, তাই সুপারকাপে কলিঙ্গরাজ্যে ফাইনালে নামতে পারেননি নাইজেরিয়ান তারকা। শেষের দিকে যখন নেমেছেন, তার অনেক আগেই ম্যাচের ভাগ্য নির্ধারিত হয়ে গিয়েছে। ক্লাবের কর্মকর্তা থেকে সমর্থক— একাধিক বিষয়ে আগে থেকেই ক্ষোভে ফুঁসছিলেন ডুডু ওমাগবেমি। মরশুম শেষ হওয়ার পর আরও আক্রমণাত্মক ফিনল্যান্ডবাসী নাইজেরীয় স্ট্রাইকার।

এই বিষয়ে অন্যান্য খবর

গোল করে উৎসবে মাতলেন না কেন! ফের বিস্ফোরক ডুডু 
কেন ছিঁড়লেন জার্সি, ‘অপমানিত’ ডুডু খুলে বললেন মনের কথা 
বর্ণবিদ্বেষমূলক মন্তব্যের জবাব ডুডুর! জালে বল ঠেলেও থাকলেন নিরুত্তাপ


ইস্টবেঙ্গলে আগামী মরশুমে তিনি থাকছেন না তা একপ্রকার নিশ্চিত। ক্লাবে নিজের ভবিষ্যৎ পড়ে ফেলার পরেই বিস্ফোরণ ডুডুর। আর এবার তাঁর তোপের নিশানায় ইস্টবেঙ্গলের সেই প্রাক্তন ফুটবলার, যিনি প্রত্যেকবারেই দল গঠনে সাহায্য করে থাকেন ক্লাবকে।
ডুডু কেন ক্ষুব্ধ প্রাক্তন সেই ফুটবলারের প্রতি? রাগে কাঁপতে কাঁপতে ডুডু বলছিলেন, ‘‘আমার এজেন্টকে ও বলেছিল, আমি নাকি খারাপ ফুটবলার। ভাল খেলতে পারি না। আমি ক্লাবে যোগ দেওয়ার পর আমার এজেন্ট ওঁর ধারণা আমার কাছে জানান।’’ সঙ্গে তাঁর পাল্টা শ্লেষ, ‘‘আমি এতটাই খারাপ যে আইলিগ-এর দ্বিতীয় এবং দলের সেরা গোল স্কোরার! তবু আমার প্রশংসা শুনি না কোথাও!’’
কেন হঠাৎ ডুডুর এজেন্টকে সেই প্রাক্তন ফউটবলার ‘খারাপ’ বলতে গেলেন? খোলসা করে দেড় দশকের উপরে ভারতে খেলা স্ট্রাইকার বলেন, ‘‘আসলে আমার এজেন্ট লিগের শুরু থেকেই আমাকে নেওয়ার কথা বলেছিল। তখনই আমার এজেন্টকে শুনতে হয় ডুডু তো বুড়ো, দলের সঙ্গে মানিয়ে নিতে পারবে না। পরে ফের আমাকেই তো ডাকতে হল।’’ সেই ফুটবলারের প্রতি জমানো রাগের লাভা উদগীরণ ঘটিয়ে ডুডু অনর্গল, ‘‘যখন টিমের কর্তা আমার পিছনে খারাপ কথা বলেন, অন্য ফুটবলারদের সঙ্গে তুলনা করেন, সেটা ভীষণ খারাপ লাগে। এখানে খুব-ই খারাপ ব্যবহার করা হচ্ছে আমার প্রতি।’’
ক্ষুব্ধ ডুডু পালটা প্রশ্ন ছুঁড়ছেন, ‘‘এরপরে একটাই কথা বলব, যাঁরা এসব কথা বলেছে, তাঁদের দয়া করে আমার প্রোফাইল চেক করার কথা বলব। ভারতে কি এমন কোনও ক্লাব রয়েছে যেখানে আমি ফ্লপ?’’
চোদ্দো বছর কেটে গেল। তবু ট্রফি নেই তাঁবুতে। ডুডু কর্মকর্তাদের বিঁধে বলে দিচ্ছেন, ‘‘একই নৌকায় দুই মাঝি থাকলে তো এমনই হবে! যতদিন না ক্লাবে পরিবর্তন আসবে ততদিন ট্রফির স্বাদ ওরা পাবে না। পোশাক বদলানোর মতো ফুটবলার চেঞ্জ করলে এরকমই ফলাফল হবে।’’
মরশুম শেষ। কিছুদিন শহরে কাটিয়েই স্ত্রী-র কাছে ফিরে যাবেন তারকা স্ট্রাইকার। ঠাঁই খুঁজবেন অন্যত্র। ডুডুর গলায় ঝড়ে পড়ে অভিমান, ‘‘মে মাস পর্যন্ত আমার সঙ্গে ক্লাবের চুক্তি রয়েছে। বেতন নিয়ে ক্লাবকে বড়সড় ধন্যবাদ জানিয়ে বিমানে চাপব।’’